NixOS

NixOS er en fri og åpen Linuxdistribusjon basert på pakkesystemet Nix. NixOS fokuserer på konfigurasjonsstyring, og bruker en deklarativ konfigurasjon som sikrer pålitelige og atomiske systemoppgraderinger. Systempakker og konfigurasjon skrives i det skreddersydde, domenespesifikke programmeringsspråket Nix.

Navnet Nix kommer av det nederlandske ordet niks (på norsk: ingenting). Dette refererer til måten byggeverkøyet implementeres med funksjonell programmering, og kun opererer med det den eksplisitt får som inndata og ingenting annet.https://www.researchgate.net/publication/220900529_Nix_A_Safe_and_Policy-Free_System_for_Software_Deployment Det visuelle uttrykket til NixOS med vinterfarger og -tematikk er en referanse til hvordan ordet nix er latinsk for snø.

Oppdateringer og installeringer utføres atomisk, noe som betyr at en oppdatering ikke gjennomføres med mindre hele konfigurasjonen kan gjennomføres feilfritt. Videre er det mulig å hoppe tilbake til tidligere versjoner av konfigurasjonen dersom oppsettet skulle slutte fungere etter en oppdatering. På grunn av måten programvarekonfigurasjon og maskinvarekonfigurasjon er adskilt kan man benytte samme konfigurasjonsfila på en flåte datamaskiner, uavhengig av maskinvare. Dette gjør NixOS spesielt DevOps-vennlig. Flere dedikerte verktøy for programvaredistribusjon tilbys.

Arbeidet med NixOS startet i 2003. Første stabile versjon, NixOS 13.10 Aardvark, ble lansert 31. oktober 2013. Siden den gang har det blitt lansert nye versjoner to ganger i året, med unntak av 2015 som kun hadde én utgivelse. Nyeste versjon er NixOS 25.11 Xantusia lansert 30. november 2025.

 Historie 
Nix startet i 2003 som et forskningsprosjekt. Målet var å skape et system for korrekt distribusjon av programvare, hvor system- og pakkeoppgraderinger ikke skal kunne føre til at systemet havner i en tilstand hvor deres krav og avhengigheter ødelegger systemets integritet.

I 2006 presenterte Armijn Hemel NixOS som kulminasjonen av hans mastergradsoppgave og NixOS har siden utviklet seg til å bli et fullt brukbart operativsystem for både tjenere og personlige datamaskiner.

 Versjoner 

Nye versjoner av NixOS slippes to ganger i året, en på våren og en på høsten. Hver versjon får et kodenavn og et versjonsnummer. Versjonsnummeret angir året versjonen den ble sluppet, etterfulgt av måneden. Versjon 18.03 betyr eksempelvis at denne ble utgitt mars 2018. Kodenavnet får versjonen fra et dyr på engelsk med forbokstav som alfabetisk følger navnet fra forrige versjon, ikke ulikt Ubuntu Linux.

Hver versjon får typisk syv måneder med feilretting- og sikkerhetsoppdateringer.

+ Versjonshistorikk Versjon  Lanseringsdato  Bemerkelsesverdige endringer NixOS 13.10 Aardvark  Oktober 2013  NixOS 14.04 Baboon  April 2014  NixOS 14.12 Caterpillar  Desember 2014  NixOS 15.09 Dingo  September 2015  NixOS 16.03 Emu  Mars 2016  NixOS 16.09 Flounder  September 2016  NixOS 17.03 Gorilla  Mars 2017  NixOS 17.09 Hummingbird  September 2017  NixOS 18.03 Impala  Mars 2018  NixOS 18.09 Jellyfish  September 2018  NixOS 19.03 Koi  Mars 2019  NixOS 19.09 Loris  September 2019  NixOS 20.03 Markhor  Mars 2020  NixOS 20.09 Nightingale  September 2020  NixOS 21.05 Okapi  Mai 2021  NixOS 21.11 Porcupine  November 2021  NixOS 22.05 Quokka  Mai 2022  NixOS 22.11 Raccoon  November 2022  NixOS 23.05 Stoat  Mai 2023  NixOS 23.11 Tapir  29. november 2023  GNOME 45
 LLVM versjon 16 NixOS 24.05 Uakari  31. mai 2024  
 GNOME 46
 Plasma 6
 Linux-kjerne versjon 6.6 NixOS 24.11 Vicuña 30. november 2024  
 GNOME 47
 Plasma 6.2 NixOS 25.05 Warbler 23. mai 2025  
 GNOME 48
 Linux-kjerne versjon 6.12
 LLVM versjon 19
 GCC versjon 14 NixOS 25.11 Xantusia 30. november 2025  GNOME 49
 LLVM 21 NixOS 26.04 Yarara Upublisert 

Offisielt tilbys det ferdige ISO-bilder med grafiske brukergrensesnitt for bruk for 64-biters Intel/AMD-arkitektur og 64-biters ARM-arkitektur med både GNOME og KDE Plasma. I tillegg tilbys det minimale ISO-bilder uten grafisk brukergrensesnitt for 64- og 32-biters Intel/AMD-arkitektur og 64-biters ARM-arkitektur.

 Fellesskap 
NixOS har et aktivt samfunn bygget opp rundt seg, som bidrar til utvikling, dokumentasjon og markedsføring, både virtuelt og fysisk. Disse gruppene holder jevnlige treff blant brukerne, både fysiske og virtuelle. En av de større treffene er NixCon, en serie årlige konferanser dedikert til Nix og NixOS. Her deltar skaperne av NixOS jevnlig, sammen med profesjonelle og hobbybrukere for å snakke sammen og lære av hverandre, gjennom foredrag og arbeidsgrupper.

I Norge avholdes jevnlige samlinger gjennom gruppa Oslo NixOS User Group, etter Linux User Group-modellen.

 NixOS Foundation 
NixOS Foundation er en stiftelse opprettet i 2015 med formålet om å støtte arbeidet med programmeringsspråket Nix, pakkesystemet Nix og NixOS. NixOS Foundation er er en registrert ideell organisasjon i Utrecht i Nederland.

 Se også 
 GNU Guix System – Et operativsystem inspirert av Nix, bygget på GNU Guix

Referanser

 Eksterne lenker 
 Offisiell hjemmeside

Kategori:Linuxdistribusjoner for x86-64
Kategori:Linuxdistribusjoner lansert i 2003
Kategori:Linuxdistribusjoner som bruker GNOME
Kategori:Linuxdistribusjoner som bruker KDE